Ροντρίγκο Γκόες

Ο **Ροντρίγκου Σίλβα ντε Γκόες** (πορτογ. *Rodrygo Silva de Goes*, γενν. 9 Ιανουαρίου 2001), γνωστός απλά ως **Ροντρίγκο**, είναι Βραζιλιάνος  επαγγελματίας ποδοσφαιριστής, ο οποίος αγωνίζεται ως επιθετικός για τη Ρεάλ Μαδρίτης και την Εθνική Βραζιλίας.  

## Σταδιοδρομία σε συλλόγους
### Σάντος
Γεννημένος στην Οσάσκο του Σάο Πάολο, ο Ροντρίγκο εντάχθηκε στις ακαδημίες νέων της Σάντος το 2011, σε ηλικία 10 ετών, αρχικά αγωνιζόμενος στην ομάδα σάλας. Το Μάρτιο του 2017, με τους βασικούς της πρώτης ομάδας να βρίσκονται στο Περού για έναν αγώνα του Κόπα Λιμπερταδόρες εναντίον της Σπόρτινγκ Κριστάλ, κλήθηκε στην πρώτη ομάδα από τον προπονητή Ντοριβάλ Ζούνιορ για να συμμετάσχει στην προπόνηση. 

Στις 21 Ιουλίου 2017 υπέγραψε το πρώτο επαγγελματικό συμβόλαιο του, πενταετούς διάρκειας. Την 1η Νοεμβρίου, προήχθη στην πρώτη ομάδα από τον προσωρινό προπονητή Ελάνο. 

Έκανε το ντεμπούτο του για την πρώτη ομάδα και στη Σέριε Α στις 4 Νοεμβρίου 2017, μπαίνοντας ως αλλαγή στην εντός έδρας νίκη με 3–1 επί της Ατλέτικο Μινέιρο. Στις 25 Ιανουαρίου, σημείωσε το πρώτο του γκολ, σκοράροντας το νικητήριο γκολ στα τελευταία λεπτά, σε μία εκτός έδρας νίκη με 2–1 επί της Πόντε Πρέτα για το Καμπεονάτο Παουλίστα. 

Την 1η Μαρτίου 2018 έκανε το ντεμπούτο του στο Κόπα Λιμπερταδόρες, στην εκτός έδρας ήττα με 2–0 εναντίονς της Ρεάλ Γκαρσιλάσο, γίνοντας έτσι σε ηλικία 17 ετών και 50 ημερών,ο νεότερος παίκτης της Σάντος που αγωνίστηκε σε αυτή τη διοργάνωση. Δεκαπέντε μέρες αργότερα σημείωσε το πρώτο του γκολ στη διοργάνωση, σημειώνοντας το δεύτερο γκολ της ομάδας ύστερα από ατομική προσπάθεια, σε μια νίκη με 3–1 εναντίον της Νασιονάλ, γίνοντας έτσι σε ηλικία 17 ετών, 2 μηνών και 6 ημερών, ο νεώτερος Βραζιλιάνος που σκόραρε στη διοργάνωση. 

Σημείωσε το πρώτο του γκολ στο πρωτάθλημα Βραζιλίας στις 14 Απριλίου 2018, σημειώνοντας το τελευταίο γκολ στην εντός έδρας νίκη με 2–0 επί της Σεαρά. Στις 3 Ιουνίου, σημείωσε ένα χατ τρικ και έδωσε ασίστ για το τελευταίο γκολ στην εντός έδρας νίκη με 5–2 εναντίον της Βιτόρια. 

Στις 26 Ιουλίου 2018 άλλαξε τον αριθμό φανέλας του από 43 σε 9 (αριθμό που φορούσε ήδη κατά τη διάρκεια του Κόπα Λιμπερταδόρες). Για τη σεζόν 2019, άλλαξε και πάλι αριθμό, αυτή τη φορά το 11, που φορούσε προηγουμένως ο νεαρός Νεϊμάρ. 

### Ρεάλ Μαδρίτης
Στις 15 Ιουνίου 2018, η Ρεάλ Μαδρίτης ήρθε σε συμφωνία με τη Σάντος για τη μεταγραφή του Ροντρίγκο, με τον παίκτη να εντάσσεται στο νέο σύλλογο του τον Ιούνιο του 2019 και να υπογράφει συμβόλαιο μέχρι το 2025.  Η φημολογούμενη αμοιβή ήταν 45 εκ. ευρώ, με τη Σάντος να λαμβάνει 40 εκ. ευρώ, καθώς της ανήκε το 80% των δικαιωμάτων του, με το υπόλοιπο ποσοστό να ανήκει στους μάνατζερ του παίκτη.

Στις 25 Σεπτεμβρίου 2019 ο Ροντρίγκο έπαιξε το πρώτο του επίσημο ματς με την Ρεάλ Μαδρίτης εναντίον της Οσασούνα και σκόραρε ένα λεπτό αφού μπήκε στον αγωνιστικό χώρο.  Τον Νοέμβριο, πέτυχε το πρώτο του χατ τρικ με την ομάδα κόντρα στην Γαλατασαράϊ, στην νίκη με 6-0 στο Τσάμπιονς Λιγκ.  Έτσι, έγινε ο δεύτερος νεότερος παίκτης στην ιστορία που σκοράρει στον θεσμό και ο πρώτος σκόρερ που γεννήθηκε τον 21ο αιώνα. Η πρώτη του χρονιά ολοκληρώθηκε με την κατάκτηση του πρωταθλήματος, με τον ίδιο να έχει 19 εγχώριες εμφανίσεις και 2 γκολ.  Στις 3 Νοεμβρίου 2020, σκόραρε το νικητήριο γκολ εναντίον της Ίντερ στο Τσάμπιονς Λιγκ. 

Στις 12 Απριλίου 2022 ο Ροντρίγκο, περνώντας ως αλλαγή κόντρα στην Τσέλσι στους "8" του Τσάμπιονς Λιγκ, πέτυχε ένα εντυπωσιακό γκολ που βοήθησε την ομάδα του να φτάσει στην παράταση και να πάρει την πρόκριση στην επόμενη φάση.  Στις 30 Απριλίου, ο Βραζιλιάνος σκόραρε δύο φορές στην νίκη της Ρεάλ επί της Εσπανιόλ, με την οποία "κλείδωσε" το δεύτερο προσωπικό του πρωτάθλημα και συνολικά το 35ο για την ομάδα της Μαδρίτης.   Στις 4 Μαίου, καθώς η Ρεάλ Μαδρίτης βρισκόταν πίσω στο σκορ με 0-1 από την Μάντσεστερ Σίτι στα ημιτελικά του Τσάμπιονς Λιγκ, ο Ροντρίγκο πέρασε στον αγώνα και στο 90ο και 91ο λεπτό πετυχαίνει δύο σημαντικά γκολ στέλνοντας το ματς στην παράταση. Εκεί, ο Καρίμ Μπενζεμά με εκτέλεση πέναλτι διαμόρφωσε το τελικό 3-1 και την είσοδο της Ρεάλ στον τελικό, οπού αντιμετώπισε την Λίβερπουλ, νικώντας την με 1-0.   Ύστερα από το ματς με την Σίτι και άλλες ανατροπές που προηγήθηκαν στην σεζόν, ο Ροντρίγκο επιδοκιμάστηκε για την σημαντική συμβολή του σε δύσκολες στιγμές παρά το νεαρό της ηλικίας του και καθιερώθηκε ως ήρωας στην συνείδηση των φίλων της ομάδας. 

Στις 18 Απριλίου 2023 ο Ροντρίγκο πέτυχε δύο γκολ στην εκτός έδρας νίκη της Ρεάλ με 2-0 απέναντι στην Τσέλσι, στα προημιτελικά του Τσάμπιονς Λιγκ.  Στις 6 Μαίου, σκόραρε δύο φορές στο νικητήριο 2-1 της Ρεάλ Μαδρίτης επί της Οσασούνα, στον τελικό του Κυπέλλου Ισπανίας. 

Στις 2 Νοεμβρίου 2023 η Ρεάλ Μαδρίτης ανακοίνωσε την επέκταση συμβολαίου του Ροντρίγκο Γκόες ως τις 28 Ιουλίου 2028.  

## Διεθνής σταδιοδρομία
Στις 30 Μαρτίου 2017 ο Ροντρίγκο κλήθηκε στην Εθνική Βραζιλίας Κ-17 για το Τουρνουά Μοντεγκού. Έκανε το ντεμπούτο του στη διοργάνωση, σημειώνοντας το μοναδικό γκολ της ομάδας του στην ήττα με 2–1 εναντίον της Δανίας, ενώ σημείωσε δύο ακόμα εναντίον του Καμερούν και των Ηνωμένων Πολιτειών. 

Στις 7 Μαρτίου 2018 ο Ροντρίγκο και ο συμπαίκτης του στη Σάντος, Γιούρι Αλμπέρτο, κλήθηκαν στην Εθνική Βραζιλίας Κ-20, αλλά και οι δύο κόπηκαν από την ομάδα έξι ημέρες αργότερα, μετά από αίτημα του προέδρου του συλλόγου. 

## Προσωπική ζωή
Ο πατέρας του Ροντρίγκο, Έρικ, είναι πρώην ποδοσφαιριστής. Αγωνιζόταν ως δεξιός πλάγιος αμυντικός, ο οποίος δεν αγωνίστηκε ποτέ σε κάποιο πρωτάθλημα υψηλότερο από τη Σέριε Β.

## Στατιστικά
### Ομάδα

### Διεθνή

## Διακρίσεις
### Ρεάλ Μαδρίτης
* Πριμέρα Ντιβισιόν: 2019–20, 2021–22, 2023–24
* Κύπελλο Ισπανίας: 2022–23
* Σούπερ Καπ Ισπανίας: 2020, 2022, 2023
* ΟΥΕΦΑ Τσάπιονς Λιγκ: 2021–22, 2023–24
* ΟΥΕΦΑ Σούπερ Καπ: 2022, 2024
* Παγκόσμιο Κύπελλο Συλλόγων: 2022

#### Ατομικές
* Καμπεονάτο Παουλίστα, Καλύτερο Νεοφερμένος: 2018 
* Goal.com, NxGN: 2020
* IFFHS, Παγκόσμια ομάδα Νέων Ανδρών (Κ-20): 2020, 2021
* Πριμέρα Ντιβισιόν, Κ-23 Παίκτης του μήνα: Νόεμβριος 2023

## Παραπομπές


## Εξωτερικοί σύνδεσμοι
* Προφίλ στο un1quefootball.com.br   
* Προφίλ Santos FC    
*   
* Προφίλ στο Transfermarkt.com 

Κατηγορία:Βραζιλιάνοι ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Βραζιλίας Κ17
Κατηγορία:Ποδοσφαιριστές Εθνικής Βραζιλίας Κ20
Κατηγορία:Ποδοσφαιριστές ολυμπιακής ομάδας Βραζιλίας
Κατηγορία:Ποδοσφαιριστές Εθνικής Βραζιλίας
Κατηγορία:Ποδοσφαιριστές Παγκοσμίου Κυπέλλου 2022
Κατηγορία:Ποδοσφαιριστές Κόπα Αμέρικα 2024
Κατηγορία:Ποδοσφαιριστές Σάντος Φουτεμπόλ Κλούμπε
Κατηγορία:Ποδοσφαιριστές Καμπεονάτο Μπραζιλέιρο Σέριε Α
Κατηγορία:Ποδοσφαιριστές Ρεάλ Μαδρίτης Καστίγια
Κατηγορία:Ποδοσφαιριστές Σεγούντα Ντιβιζιόν Β
Κατηγορία:Ποδοσφαιριστές Ρεάλ Μαδρίτης
Κατηγορία:Ποδοσφαιριστές Πριμέρα Ντιβιζιόν
Κατηγορία:Βραζιλιάνοι ποδοσφαιριστές στο εξωτερικό
Κατηγορία:Ξένοι ποδοσφαιριστές στην Ισπανία